ऐसे में, जिसे हम शहरी मध्यवर्ग का खाता-पीता हिस्सा कहते हैं (गरीबों की तो बात की छोड़ दीजिए) उसमें कला चेतना कैसे विकसित होगी? आकस्मिक नहीं कि भारतीय समाज में, और उत्तर भारतीय समाज में तो और भी अधिक, आधुनिक कला और कलाकारों को ले कर कई तरह के पूर्वग्रह हैं। ये पूर्वग्रह सिर्फ उन लोगों में नहीं हैं जो कला-संस्कृति से दूर माने जाते हैं, जिनमें आप ज्यादातर व्यवसायियों, नौकरीपेशा वर्ग, नेताओं और कामगारों को रखते हैं, बल्कि उनके भी हैं जो कला संस्कृति से करीबी माने जाते हैं, जैसे अध्यापक, पत्रकार आदि। आकस्मिक नहीं कि मकबूल फिदा हुसेन के कट्टर विरोधी इसी दूसरी तरह के वर्ग से आए। इसकी वजह सिर्फ यह नहीं है कि उनके भीतर किसी तरह का सांप्रदायिक बोध नहीं था (हालाँकि वह भी था) बल्कि आधुनिक कला संबंधी उनके घोर दकियानूसी विचार थे। और साथ-साथ अज्ञान भी। तब दिल्ली में बैठी एक तथाकथित धर्मनिरपेक्ष सरकार भी हुसेन की कला को ले कर एक हलका-सा सकारात्मक कदम भी नहीं उठा सकी। अगर कोई हुसेन की कला यात्रा पर निगाह डाले तो उसे आसानी से पता चल जाएगा कि जिसे पारंपरिक भारतीय कला कहते हैं और जिसमें हिंदूपन भी (हिंदुत्व नहीं) मौजूद है उसके सबसे बड़े आधुनिक आधुनिक चित्रकार हुसेन थे या हैं। आने वाले वक्त में जब हुसेन-विवाद पर कोई विशद अध्ययन होगा, और वह होगा ही, तो इन पूर्वग्रहों के बारे मे हमारी समझ अधिक बढ़ेगी। हुसेन-विवाद एक इंडिकेटर या संकेतक है उस शहर-केंद्रित भारतीय समाज में आधुनिक कला की स्थिति को समझने के लिए।